CELEX: 52015PC0494
Language: hu
Date: 2015-10-12
Title: Javaslat A TANÁCS VÉGREHAJTÁSI HATÁROZATA az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 168a. cikkétől eltérő intézkedés alkalmazására történő felhatalmazásáról

EURÓPAI BIZOTTSÁG
            Brüsszel, 2015.10.12.
            COM(2015) 494 final
            2015/0238(NLE)
            Javaslat
            A TANÁCS VÉGREHAJTÁSI HATÁROZATA
            az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 168a. cikkétől eltérő intézkedés alkalmazására történő felhatalmazásáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               A javaslat indokai és céljai
            
            
               
                  A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: a héairányelv) 395. cikkének (1) bekezdése értelmében a Tanács, a Bizottság javaslata alapján, bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
               
               
                  A Bizottságnál 2015. május 22-én iktatott levelében az Egyesült Királyság felhatalmazást kért arra, hogy továbbra is eltérést alkalmazhasson a héairányelv 16. és 168. cikkétől. A héairányelv 395. cikke (2) bekezdésének megfelelően a Bizottság 2015. június 5-én kelt levelében tájékoztatta a többi tagállamot az Egyesült Királyság kérelméről. A Bizottság 2015. június 8-án kelt levelében értesítette az Egyesült Királyságot arról, hogy a kérelem elbírálásához általa szükségesnek tartott minden információ rendelkezésére áll.
               
            
            
               Háttér-információk
            
            
               A héairányelv 168. és 168a. cikke úgy rendelkezik, hogy az adóalanyok jogosultak az adóköteles tevékenységhez kapcsolódó beszerzéseket terhelő héát levonni. Ugyanezen irányelv 26. cikke (1) bekezdésének a) pontja értelmében a vállalkozás vagyonát képező termék magáncélra történő használata ellenérték fejében nyújtott szolgáltatásnak minősül, amennyiben a termék héája levonható volt. E rendszer lehetővé teszi az eredetileg levont héaösszeg behajtását a magáncélú használat tekintetében.
            
            
               A részben magáncélra (üzletitől eltérő célra) használt vállalati személygépkocsik esetében a magáncélú használat fenti szabályok szerinti meghatározása és az adó kivetése gyakran nehézségekbe ütközik.
            
            
               Ezzel összefüggésben az Egyesült Királyság a magáncélú használat esetében különös szabályozásként egy, a gépkocsi motortérfogatától és üzemanyagtípusától függő átalányadózásos rendszert alkalmazott, amelyre a cégautók üzemanyag-kiadásaira kivetett nem levonható hozzáadottérték-adó tekintetében átalányadózási intézkedések alkalmazásának az Egyesült Királyság számára való engedélyezéséről szóló, 1986. július 21-i 86/356/EGK tanácsi határozat
                  1
                felhatalmazást adott.
            
            
               A tagállamok forgalmi adóra vonatkozó jogszabályainak összehangolásáról szóló 77/388/EGK irányelv 5. cikke (6) bekezdésétől és 11. cikke A. része (1) bekezdése b) pontjától eltérő különleges intézkedés bevezetésének az Egyesült Királyság részére történő engedélyezéséről szóló, 2006. szeptember 25-i 2006/659/EK tanácsi határozat
                  2
                hatályon kívül helyezte az eredeti eltérést és a magáncélú használatra vonatkozóan a helyébe léptetett egy, a gépkocsi CO2-kibocsátásán alapuló átalányadózási rendszert. Ez a rendszer arra a tényre épül, hogy a kibocsátás és az elfogyasztott üzemanyag mennyisége között közvetlen összefüggés áll fenn, mivel a nagyobb kibocsátás magasabb üzemanyag-fogyasztásnak felel meg. A kibocsátás alapján kiszámítják a kilométerenkénti üzemanyag-fogyasztást, majd a kapott értéket módosítják a magáncélból megtett kilométerek – közvetlen adókra vonatkozó adatok alapján meghatározott – átlagos számának, valamint a közúti közlekedésben használt üzemanyag kiskereskedelmi árának figyelembevételével. Ennek eredménye egy, a magáncélú használatra vonatkozó díj, amely megfelel a jármű magáncélú használatára kivetett héának. Ezt a díjat az üzemanyagárak változásának figyelembevétele érdekében évente egyszer újraértékelik.
            
            
               Az Egyesült Királyság szerint ez a rendszer pontosnak bizonyult, és a vállalkozások, valamint az adóhatóság számára egyaránt jelentős egyszerűsítést eredményezett. Ezzel összefüggésben ki kell emelni, hogy a rendszer szabadon választható az adóalanyok számára, akik dönthetnek úgy, hogy továbbra is a rendes szabályok vonatkozzanak rájuk. Ugyanakkor a becslések szerint körülbelül 230 000 járművet üzemeltetnek az egyszerűsített szabályok alkalmazásával.
            
            
               Ennek alapján az Egyesült Királyság az eltérés alkalmazásának meghosszabbítására vonatkozó kérelmet nyújtott be.
            
            
               A fent említett, 2015. december 31-én lejáró határozatot „a tagállamok forgalmi adóra vonatkozó jogszabályainak összehangolásáról – közös hozzáadottértékadó-rendszer: egységes adóalap-megállapítás –” című, 1977. május 17-i 77/388/EGK hatodik tanácsi irányelv
                  3
                alapján hozták, amelynek az e határozat alapját képező héairányelv lényeges tartalmi változtatás nélkül a helyébe lépett.
            
            
               A 2018. december 31-én túli meghosszabbításra irányuló hosszabbítási kérelmekhez csatolni kell egy jelentést a rendszer működéséről.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A héairányelv 395. cikke.
            
            
               •Szubszidiaritás (nem kizárólagos hatáskör esetén)
            
            
               Tekintettel a héairányelvnek a javaslat alapját képező rendelkezésére, a javaslat az Unió kizárólagos hatáskörébe tartozik, ezért a szubszidiaritás elve nem alkalmazható.
            
         
         
            
               •Arányosság
            
            
               
                  A határozat egy tagállam számára, annak saját kérelme alapján ad felhatalmazást, kötelezettséget tehát nem keletkeztet.
               
               
                  Tekintettel az eltérés hatályának korlátozott mivoltára, a különös intézkedés arányban áll a kitűzött céllal, vagyis a héabeszedés egyszerűsítésével. Nem lépi túl az adott ágazatban a héabeszedés egyszerűsítéséhez szükséges mértéket.
               
               
                  A rendszer továbbra is szabadon választható lesz az adóalanyok számára.
               
            
            
               •A jogi aktus típusának megválasztása
            
            
               
                  A héairányelv 395. cikke értelmében a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi határozat a legmegfelelőbb jogi aktus, mert az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  A javaslat alapját az Egyesült Királyság által benyújtott kérelem képezi, és csak ezt a tagállamot érinti.
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség.
               
            
            
               •Hatásvizsgálat
            
            
               
                  A határozati javaslat célja a héabeszedés egyszerűsítése a részben az üzletitől eltérő célra használt vállalati személygépkocsikkal kapcsolatban, ezért várhatóan kedvező hatása lesz.
               
               
                  A rendszer használata mellett döntő adóalanyok számára csökkennek az adminisztratív terhek és a megfeleléssel járó költségek, mivel nem lesz rá szükség, hogy minden egyes vállalati gépkocsi esetében részletes, héaszabályok szerinti kilométer-nyilvántartást vezessenek. Az ilyen nyilvántartások vezetése időigényes lehet és gyakran jelentős adminisztratív terhet jelent, miközben viszonylag csekély adóösszeget érint. Az egyszerűsítés nyomán az adóhatóságra nehezedő terhek is csökkennek, mivel ellenkező esetben számos egyedi helyzetet kellene ellenőriznie.
               
            
            
               Az eltérés szűk tárgyi és időbeli alkalmazási köre miatt azonban a hatás mindenképpen korlátozott lesz. 
            
            
               4.KÖLTSÉGVETÉSI VONZATOK
            
            
               
                  A javaslatnak nincs az uniós költségvetést érintő negatív vonzata.
               
            
            
               5.EGYÉB ELEMEK
            
            
               
                  A javaslat hatályvesztésre vonatkozó rendelkezést tartalmaz, 2018. december 31-én automatikusan hatályát veszti.
               
            
            
               2015/0238 (NLE)
            
         
         
            
               Javaslat
            
            
               A TANÁCS VÉGREHAJTÁSI HATÁROZATA
            
            
               az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 168a. cikkétől eltérő intézkedés alkalmazására történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  4
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/659/EK tanácsi határozat
                  5
                felhatalmazást adott az Egyesült Királyságnak különös egyszerűsítő intézkedések alkalmazására annak érdekében, hogy átalányrendszer alapján határozza meg a nem levonható hozzáadottérték-adó (a továbbiakban: héa) mértékét a nem kizárólag üzleti célra használt vállalati gépkocsikkal kapcsolatos üzemanyag-kiadásokra vonatkozóan. Ez az adóalanyok számára szabadon választható rendszer a gépkocsi szén-dioxid- (CO2) kibocsátásán alapul, mivel a kibocsátás arányos az üzemanyag-fogyasztással, és ennélfogva az üzemanyagra fordított kiadással.
            
            
               (2)A Bizottságnál 2015. május 22-én iktatott levelében az Egyesült Királyság felhatalmazást kért arra, hogy továbbra is alkalmazhassa az intézkedést.
            
            
               (3)A Bizottság 2015. június 5-én kelt levelében tájékoztatta a többi tagállamot az Egyesült Királyság kérelméről. A Bizottság 2015. június 8-án kelt levelében értesítette az Egyesült Királyságot arról, hogy rendelkezésére áll a kérelem elbírálásához szükséges minden információ.
            
            
               (4)Az Egyesült Királyság szerint az intézkedés eredményesen segítette a vállalati gépkocsikkal összefüggő üzemanyag-kiadásokra vonatkozó héa beszedésének egyszerűsítését az adóalanyok és az adóhatóság számára egyaránt. Az Egyesült Királyságot ezért indokolt felhatalmazni arra, hogy 2018. december 31-ig folytassa az intézkedés alkalmazását.
            
            
               (5)Amennyiben az Egyesült Királyság úgy véli, hogy 2018 után is további hosszabbításra van szükség, úgy legkésőbb 2018. március 31-ig jelentést és hosszabbítás iránti kérelmet kell benyújtania a Bizottsághoz.
            
            
               (6)Az eltérő intézkedésnek nem lesz kedvezőtlen hatása az Unió hozzáadottérték-adóból származó saját forrásaira,
            
            
               ELFOGADTA EZT A HATÁROZATOT: 
            
            
               1. cikk
            
            
               A 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérve felhatalmazást adott az Egyesült Királyság számára arra, hogy 2016. január 1-jétől 2018. december 31-ig átalányalapon rögzítse a vállalati gépkocsik magáncélra használt üzemanyag-kiadásaival kapcsolatos hozzáadottérték-adó mértékét.
            
            
               2. cikk
            
            
               Az 1. cikkben említett adó mértékét a járműtípus CO2 -kibocsátási szintje alapján megállapított átalányösszegekben fejezik ki, amelyek tükrözik az üzemanyag-fogyasztást. Az Egyesült Királyság évente kiigazítja ezeket az átalányösszegeket, hogy tükrözzék az üzemanyag átlagos költségének változásait.
            
            
               3. cikk
            
         
         
            
               Az e határozat alapján létrehozott rendszert az adóalanyok szabadon választhatják.
            
            
               4. cikk
            
            
               Az e határozatban előírt intézkedés hatályának meghosszabbítása iránti bármely kérelmet legkésőbb 2018. március 31-ig kell benyújtani a Bizottsághoz, és a kérelemmel együtt az intézkedés alkalmazásának felülvizsgálatáról szóló jelentést is meg kell küldeni.
            
            
               5. cikk
            
            
               Ennek a határozatnak Nagy-Britannia és Észak-Írország Egyesült Királysága a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  HL L 212., 1986.8.2., 35. o.
               
               
                  
                     (2)
                  HL L 272., 2006.10.3., 15. o.
               
               
                  
                     (3)
                  HL L 145., 1977.6.13., 1. o.
               
               
                  
                     (4)
                  
                  
                     HL L 347., 2006.12.11., 1. o.
                  
               
               
                  
                     (5)
                  A Tanács 2006. szeptember 25-i 2006/659/EK határozata a tagállamok forgalmi adóra vonatkozó jogszabályainak összehangolásáról szóló 77/388/EGK irányelv 5. cikke (6) bekezdésétől és 11. cikke A. része (1) bekezdése b) pontjától eltérő különleges intézkedés bevezetésének az Egyesült Királyság részére történő engedélyezéséről (HL L 272., 2006.10.3, 15. o.).